СНГ-м экономикэ зыужьыныгъэмкIэ и IуэхущIапIэ центрыр Къэбэрдей-Балъкъэрым и промышленнэ предприятэ нэхъ ин дыдэхэм зэрадэлэжьэнум хуэхьэзырщ
Дыгъуасэ КъБР-м и Правительствэм и Унэм щызэхуэзащ Къэбэрдей-Балъкъэр Республикэм и Правительствэм и УнафэщIым и япэ къуэдзэ Дадэ М. А., «СНГ-м экономикэ зыужьыныгъэмкIэ и IуэхущIапIэ центр» сатум пымыщIа IэнатIэм и зэзыгъэуIу советым и тхьэмадэ Казаков А. Б. сымэ.
ЗэIущIэм кърихьэлIащ республикэм и промышленностым, машинэ зыщI IэнатIэм, энергетикэм, фармацевтикэм, нэгъуэщIхэми хиубыдэ предприятэ нэхъ ин дыдэхэм я унафэщIхэр.
ЗэIущIэм щытепсэлъыхьащ лъэныкъуитIми я сэбэп хэлъу зэдэлэжьэным, ди щIыналъэм и сату-экономикэ зэфIэкIым, турист-рекреацэ комплексым зегъэужьыным, КъБР-м щагъэзащIэ инвестицэ проектхэм хэлэжьыхьыным пыщIа Iуэхухэм. Казаков Анатолий зэрыжиIамкIэ, зэрыщыту СНГ-м япэ щрагъэщыр икIи нэхъыбэкIэ узыщыгугъ хъуну IэнатIэхэр туризмэмрэ мэкъумэш хозяйствэмрэщ. Абыхэм я лъэныкъуэкIэ Къэбэрдей-Балъкъэрым хэкIыпIэшхуэхэр щыIэщ. ЩIыуэпсым и къулеягъым къыдэкIуэу иужьрей илъэсхэм лэжьыгъэшхуэ ирагъэкIуэкIащ IэнатIэ хэхахэм я инфраструктурэм зегъэужьыным хуэгъэзауэ: иджырей пхъэщхьэмыщхьэ хъумапIэ лъэщхэр хьэзыр ящIащ, «Мир» станцым щегъэжьауэ «Гарабаши» станцым нэс кIуэ, Европэм щынэхъ лъагэ дыдэ кIапсэ гъуэгур къызэIуахащ.
ЛъэныкъуитIыр зэрызэдэлажьэм нэхъри зрагъэужьын, экономикэхэм я зэфIэкIхэр зэщIагъэуIуэн папщIэ СНГ-м экономикэ зыужьыныгъэмкIэ и IуэхущIапIэ центрым и къудамэ Къэбэрдей-Балъкъэрым къыщызэIуахыну къыхалъхьащ. Рынок зэIуха зэтегъэувэн, коммуникацэм и иджырей дунейпсо системэхэр коммерческэ лэжьыгъэм къыщыгъэсэбэпын мурадкIэ, Къэрал Щхьэхуитхэм я Зэгухьэныгъэм экономикэ зыужьыныгъэмкIэ и IуэхущIапIэ центрым и зэфIэкIыр хузэщIегъэуIуэ мыхьэнэшхуэ зиIэ унэтIыныгъэ нэхъыщхьэхэм: предприятэхэр информацэкIэ къызэрегъэпэщ, налог, таможнэ законодательствэм, финанс рынокым, юридическэ дэIэпыкъуныгъэм и лIэужьыгъуэхэм ятеухуа чэнджэщхэр егъэхьэзыр, СНГ-м хиубыдэ къэралхэм я щIыналъэхэм инновацэ проектхэр щыпхегъэкI.
КъБР-м и Iэтащхьэмрэ Правительствэмрэ я пресс-IуэхущIапIэ.
